﻿ARHAISMELE ȘI REGIONALISMELE - considerații generale - 2.1. Cuvinte, expresii și locuțiuni arhaice și regionale 2.1.1. Arhaismele sunt unități lingvistice, forme gramaticale sau construcții sintactice care nu se mai folosesc astăzi. După Theodor Hristea, înțelegem prin arhaisme „toate cuvintele, expresiile, fonetismele, formele gramaticale, construcțiile sintactice care au dispărut definitiv din limba comună ori au încetat a mai fi uzuale”. În textele literare, arhaismele pot avea funcție de evocare a unor epoci trecute sau de caracterizare a personajelor prin modul în care acestea vorbesc. Același Theodor Hristea remarca faptul că unele cuvinte, fonetisme sau fapte gramaticale se conservă în graiurile teritoriale, unde fie sunt foarte vii, fie duc o existență precară. În asemenea cazuri, vorbim de fapte lingvistice cu un dublu statut, acela de arhaisme și, simultan, de regionalisme. Astfel, substantivele păcurar „cioban” (lat. pecorarius) și arină „nisip” (lat. arena) au fost cândva cuvinte general românești, dar astăzi nu se mai întrebuințează decât regional, îndeosebi în Transilvania și Crișana. În această situație se află destul de multe cuvinte, dintre care vom da câteva exemple: a depăra „a-și smulge părul din cap”, a dezmânta „a îndruma pe cineva, a atrage atenția cuiva”, a dupleca „a încovoia”, faur „potcovar”, a se încăla „a se îngrășa peste măsură”, a se încări „a se încălzi”, lăurușcă „viță de vie sălbatică”, lucoare „strălucire” și multe altele sunt cuvinte moștenite din latină care se mai păstrează, izolat, prin unele regiuni fiind, așadar, în egală măsură, arhaisme și regionalisme, arhaisme regionale sau, altfel spus, regionalisme arhaice. După același autor, există mai multe tipuri de arhaisme, în funcție de diverse criterii de clasificare: 1. lexicale, care se împart, la rândul lor, în următoarele subtipuri: a) fonetice (pronunțări învechite ale unor unități lexicale care continuă să se folosească și astăzi) : câne (ptr. câine), mâne (ptr. mâine), părete (ptr. perete), rumpe (ptr. rupe) etc.; b) accentuate (accentuări diferite de cele de astăzi, cu explicații care țin, în primul rând, de accentuarea etimologică, astăzi ieșită din uz): gráham (astăzi grahám), úmil (astăzi umíl), cátedră (astăzi catédră) etc.; c) propriu-zise, în egală măsură formale și semantice (cuvinte care denumesc realități ieșite din uz, numite și cuvinte istorice) : agă, arnăut, arcaş, birjă, bogasier, caftan, cilen, clevetnic, clironom, clucer, cneaz, comis, flintă, giubea, gugiuman, haraci, hatman, herb, işlic, logofăt, paşă, postelnic, serdar, spătărie, a mazili, vornic, zapis . d) exclusiv semantice (sensuri învechite și, în consecință, scoase din uz ale unor cuvinte care continuă să se folosească și astăzi): calic cu sensul „cerșetor”, mândru cu sensul „înțelept”, mișel cu sensul „sărman”, mitocan cu sensul „locuitor al unui metoc”, moșie cu sensul „patrie”, prost cu sensul „simplu”, săruta cu sensul „saluta”, ștrengar cu sensul „care este bun de pus în ștreang” etc. e) gramaticale (morfologice și sintactice, respectiv forme flexionare învechite ale unor cuvinte care continuă să se folosească și astăzi și modalități învechite de relaționare inter-lexicală): morfologice (forme învechite de gen, număr și caz la substantive, forme învechite de conjugare la verbe etc:) : acciz (ptr. acciză), clepsidru (ptr. clepsidră), aripe (ptr. aripi), diamanturi (ptr. diamante), documenturi (ptr. documente), grădine, gure, inime, mânuri, palaturi, pretexturi etc.; clătini (ptr. clătina), șezum (ptr. șezurăm), plânsem (ptr. plânserăm) etc.; cale de cetate, mijloc de drum (genitivul analitic), domn Tării Moldovei (dativul adnominal) etc. 2. Frazeologice, care se împart, de asemenea, în mod similar celor lexicale: în frazeologisme arhaice care conțin cuvinte arhaice, forme gramaticale sau relații sintactice arhaice, eventual care au sensuri arhaice etc. Indiferent de felul lor, lexicale sau frazeologice, arhaismele pot fi populare sau pot avea caracter regional: arhaismele populare au circulat, în vechime, pe întreg teritoriul vorbit de români (în limba populară), în vreme ce arhaismele regionale (sau dialectale) au fost folosite, în epoci trecute, numai în anumite zone geografice. Locuţiunile şi expresiile consemnate în dicţionare şi în alte lucrări de profil, după ce au fost valorificate în creaţia populară şi în literatură, ilustrează o viziune şi o mentalitate specifice unei colectivităţi. Structura lor lingvistică este definitorie pentru un grai, iar conţinutul de idei, bogat în învăţăminte al filosofiei populare, atestă o observare atentă a lumii din jur, o mare capacitate de a învăţa din întâmplările trăite, dar şi mult prea bine cunoscutul „haz de necaz”. Poporul nostru a dat dovadă de o mare disponibilitate expresivă ce reiese din originalitatea metaforică a asocierilor realizate : a se face luntre şi punte, a vorbi verzi şi uscate ,mi-a făcut capul călindar. În DEX (1996) și în DLR, locuţiunea este definită ca „grup de cuvinte cu înţeles unitar, care se comportă din punct de vedere gramatical ca o singură parte de vorbire” (spre exemplu, aducere aminte = amintire, a întinde coarda = a exagera, a o lăsa baltă = a renunța, a lăsa la vatră = a demobiliza, a da afară = a concedia etc.). Același dicționar definește expresia ca o „construcție concisă care exprimă, de obicei în mod figurat, o idee” : a ţine capul sus, cât frunză şi iarbă etc. În DLR, expresia este considerată, printre diverse alte sensuri ca „un cuvânt sau îmbinare de cuvinte cu ajutorul căreia se exprimă idei, sentimente”. În Dicţionarul Enciclopedic Român (1966) se consideră că expresia „constituie o unitate lexicală”, iar locuţiunea „se comportă din punct de vedere gramatical ca o singură parte de vorbire; există locuţiuni echivalente cu orice parte de vorbire, afară de articol”. Dicționarul general de științe. Științe ale limbii (DGȘ) defineste cele două concepte în felul următor: (...) în lingvistica tradiţională, expresia are o interpretare echivocă - orice element al frazei (cuvânt compus, sintagmă, locuţiune), de ex.: expresie verbală impersonală (e bine, e rău), în timp ce locuțiunea este definită ca „tip de expresie fixă (de grup neanalizabil) caracterizată, în afară de sensul global unitar, prin trăsături morfosintactice probând, pe de o parte, pierderea autonomiei gramaticale a măcar unuia dintre elementele grupului, iar, pe de alta, funcţionarea de ansamblu ca a unui singur cuvânt”. În același dicționar lingvistic, sunt indicate, pe rând, modalitățile de pierdere a autonomiei unei unități sintactice sau, altfel spus, unei colocații, funcționarea comportamentului morfosintactic global ca al unui singur cuvânt prin diferite modalități etc. și se precizează faptul că „trecerea de la grupurile sintactice libere (analizabile) la locuţiuni este un proces continuu, cu faze intermediare, oscilante, care fac ca frontiera dintre cele două categorii să nu fie tranşantă, iar practica delimitării lor să fie dificilă”. (...) „Apariţia unei locuţiuni are cauze diverse, fie de istorie internă, locuţiunile creându-se ca efect al mişcării continue a grupurilor sintactice (...), fie de istorie externă, unele locuţiuni introducându-se ca împrumuturi sau calcuri în contactul direct sau cultural a două limbi”. Theodor Hristea consideră că „cu cât o îmbinare stabilă de cuvinte este mai expresivă, cu atât suntem mai îndreptăţiţi s-o considerăm expresie.(…) Când, însă, expresivitatea a dispărut complet şi grupul frazeologic a devenit „împietrit”, atunci putem vorbi de locuţiuni fără teama de a greşi”. 